**DÔVODOVÁ SPRÁVA**

**A. Všeobecná časť**

Návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony predkladajú do legislatívneho procesu poslanci Národnej rady Slovenskej republiky: Dušan Jarjabek, Jozef Habánik.

Cieľom predloženého návrhu zákona je dosiahnuť, aby zákonný nárok na odstupné pri skončení pracovného pomeru mali okrem vysokoškolských učiteľov, a ďalšie kategórie zamestnancov vysokých škôl uvedených v § 80 predmetného zákona a to výskumní pracovníci a umeleckí pracovníci. Ďalej vypustiť ustanovenia obsadzovania funkčných miest docentov a profesorov na dobu určitú vzhľadom na kritérium dosiahnutého veku.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie, vplyvy na manželstvo, rodičovstvo a rodinu, na informatizáciu spoločnosti ani na služby verejnej správy pre občana.

**B. Osobitná časť**

**K Čl. I**

**K bodom 1, 2 a 3**

Podľa § 76 ods. 7 Zákonníka práce môže zamestnávateľ poskytnúť zamestnancovi odstupné aj v iných prípadoch ako podľa § 63 ods. 1 a 2 Zákonníka práce. Zákonný nárok na odstupné sa podľa doterajšieho znenia § 77 ods. 12 zákona o vysokých školách sa vzťahuje len na vybranú kategóriu zamestnancov vysokých škôl. Ďalší zamestnanci vysokých škôl - výskumní pracovníci, umeleckí pracovníci, ktorí sa podľa § 80 ods. 2 môžu podieľať aj na vzdelávacej činnosti vysokej školy, sú v súčasnosti opomenutí. Pracovnoprávne vzťahy priobsadzovaní funkčných miest docentov a funkčných miest profesorov si podrobnejšie vysoká škola upraví vo svojich vnútorných predpisoch, a to v súlade s plnením svojho poslania a zamerania výskumnej, vývojovej alebo umeleckej a ďalšej tvorivej činnosti.

**K Čl. II**

Účinnosť sa navrhuje od 1. januára 2023, vzhľadom k harmonogramu prerokovania návrhu v NR SR.